**Auhinnaga Parim kodanikuühenduse projekt 2022**

**Tunnustatakse projekti, objekti, sündmust teenust, mis 2022.aasta jooksul nähtavalt esile tõusis, oli uuenduslik, originaalne, vajalik ühendusele, piirkonnale või maakonnale. Elluviidud projekt või tegu on ka edaspidi jätkusuutlik, sellesse on kaasatud erinevaid partnereid ja sellest on saanud kasu märkimisväärne arv inimesi.**

**Mittetulundusühingu Avinurme Külavanemate Koda projekt "Keskkonnateadlikkuse õpitoad Avinurme piirkonna külades"-** Ühing viis läbi10 erinevat taaskasutust ja loodussõbralikkust tutvustavat õpituba mis toimusid piirkonna erinevates külades ja kaasasid nii kohalikku külarahvast kui ka teisi huvilisi. Näiteks õpiti arvutist kustutama digiprügi, toimus kapi tuulutamise laat, ehitati kompostikaste ja saadi teada, milline on olmekeemiavaba kodu.

**Esku Külaseltsi projekt "Kriisi teadvustamine - ennetava ja turvalise elukeskkonna kujundamine Esku piirkonnas“ -** Hea ja eeskujulik algatus, mis lähtuvalt tänasest maailmas toimuvast on tulevikku vaatav ja uuenduslik. Projekt sai kiita nii kogukonna kui ka Päästeameti poolt.

**Kamari Haridusseltsi projekt „** **Kamari Supifestival“** - festivaliga soovivad korraldajad tuua au sisse supi ning propageerida laiemalt supi kasulikkust ja vajadust meie toidukordades. Esimesel festivalil osales 11 meeskonda oma suppidega ja publikut oli päeva jooksul ca 600 inimest. Rahvahääletusel kuulutati parimaks supiks Tapiku Külaseltsi kõrvitsasupp.

**Jõgevamaa Kodukandi Ühenduse poolt väljaantud tükis "100 Jõgevamaa talu läbi sajandi"** Raamatusse on kogutud lood enne 1922. aastat valminud ja praeguseni säilinud Jõgevamaa taludest. Maal elatakse ka praegu, aga praegustel taludel on juba teised väärtused ja omadused. Raamatu lugudes joonistub välja nii talude kui ka Jõgevamaa saatus.

 **MTÜ Kuningamäe KK** **projekt „Kuningamäe Kardikeskuse kardiraja rekonstrueerimine“** - LEADER-projektitoetuse abiga vahetati Kardikeskuse 850 meetri pikkuse kardiraja amortiseerunud asfaltkate uue vastu. Uus kate sai klubi kardisõitjatelt hindeks 100 punkti 100st!

**MTÜ Jõgevamaa Represseeritud projekt "Mälestuspark represseeritutele." -**  Ühingu eestvedajate kümmekond aastat kestnud töö tulemusena valmis 2022. aastal Jõgeva raudteejaama juurde mälestuspark Siberisse küüditatutele, kuhu jõgevamaalased saavad tulla omakseid mälestama ning mis hoiab ka järgnevate põlvede jaoks elus eestlaste ajaloolist mälu.